TTCL รูดหนักกว่า 16% กังวลเมียนมาร์สั่งยุบโรงไฟฟ้าคะฉิ่น 1,280MW จับตาผบห.แถลงด่วนวันนี้
TTCL รูดหนักกว่า 16% กังวลเมียนมาร์สั่งยุบโรงไฟฟ้าคะฉิ่น 1,280MW จับตาผู้บริหารแถลงด่วนวันนี้ ล่าสุด ณ เวลา 10.07 น. อยู่ที่ 6.35 บาท ลบ 1.25 บาท หรือ 16.45% สูงสุดที่ 6.60 บาท ต่ำสุดที่ 5.90 บาท ด้วยมูลค่าซื้อขาย 25.99 ล้านบาท
9 เม.ย. 2561

ผู้สื่อข่าวรายงานว่า บริษัท ทีทีซีแอล จำกัด (มหาชน) หรือ TTCL ล่าสุด ณ เวลา 10.07 น. อยู่ที่ 6.35 บาท ลบ 1.25 บาท หรือ 16.45% สูงสุดที่ 6.60 บาท ต่ำสุดที่ 5.90 บาท ด้วยมูลค่าซื้อขาย 25.99 ล้านบาท

โดย ราคาหุ้น TTCL ปรับตัวลงแรงหลังมีกระแสข่าวว่ารัฐบาลเมียนมาร์สั่งล้มเลิกโครงการโรงไฟฟ้าถ่านหินรัฐคะฉิ่น 1,280 เมกะวัตต์ มูลค่าเกือบแสนล้านบาท เหตุถูก 172 องค์กรต่อต้านอย่างหนัก
ทั้งนี้มีกระแสข่าวเกิดขึ้นในวงกว้างกรณี นายอู วิน ข่าย รัฐมนตรีว่าการกระทรวงไฟฟ้าและพลังงานแห่งสหภาพเมียนมาร์ แถลงเมื่อวันที่ 14 มีนาคม ที่ผ่านมาว่า รัฐบาลกลางจะไม่อนุญาตให้มีการสร้างโรงไฟฟ้าถ่านหิน 1,280 เมกะวัตต์ขึ้นที่เมืองพะ-อัน
จากการตรวจสอบพบว่า ปัจจุบันมีโครงการโรงไฟฟ้าถ่านหินขนาด 1.28 พันเมกะวัตต์ซึ่งอยู่ระหว่างเตรียมการก่อสร้างในเขตเมืองพะ-อัน รัฐคะหยิ่นจริง โดยโครงการดังกล่าวเป็นการร่วมทุนระหว่าง บริษัท ทีทีซีแอล จำกัด (มหาชน) หรือ TTCL และ รัฐบาลแห่งรัฐคะหยิ่น (KSG)
สำหรับโครงการดังกล่าวเป็นโครงการโรงไฟฟ้า Ultra Supercritical Coal-fired Thermal Power Plant ณ เมือง พะ-อัน รัฐคะหยิ่น ประเทศเมียนมา โดยเป็นการจำหน่ายกระแสไฟฟ้าเข้าสายส่งของรัฐบาลเมียนมาร์ ซึ่งมีสัดส่วนในการร่วมทุนแบ่งเป็น KSG 5% และ TTCL 95% มูลค่าโครงการ 98,000 ล้านบาท กำลังการผลิต 1,280MW มีระยะสัมปทานประมาณ 40 ปี
อย่างไรก็ตาม นายกอบชัย ธนสุกาญจน์ รองประธานเจ้าหน้าที่บริหารและผู้บริหารสายงานการเงินและบัญชีของ TTCL เปิดเผยกับว่า จากกรณีมีกระแสข่าวว่ารัฐบาลเมียนมาจะไม่อนุมัติใบอนุญาตซื้อขายไฟฟ้า (PPA) ให้ TTCL ในโครงการโรงไฟฟ้าถ่านหินขนาดกำลังผลิต 1,280 เมกะวัตต์ เนื่องจากมีมวลชนออกมาคัดค้าน โดยเบื้องต้นขอชี้แจงว่า วันนี้ (9 เม.ย.) คณะทำงานที่เกี่ยวข้องจะร่วมหารือและชี้แจงรายละเอียด